Μικρασιάτικη αχαμνόπιτα (γαλατόπιτα)
«Αχαμνή» εδώ σημαίνει τρεμουλιαστή. Είναι μια γαλατόπιτα χωρίς φύλλα, αλλά με ένα μικρό κόλπο στο ψήσιμο.
3 λίτρα γάλα φρέσκο, πλήρες, 2 φλιτζ. τσαγιού αλεύρι για όλες τις χρήσεις, 9 αυγά, 2 φλιτζ. τσαγιού ζάχαρη, 200 γρ. βούτυρο αγελαδινό, σε κομμάτια
Για την αχαμνόπιτα ξεκινάμε βάζοντας σε μεγάλο μπολ ή στον κάδο του μίξερ 500 ml από το γάλα.Προσθέτουμε το αλεύρι, τα αυγά και τη ζάχαρη και χτυπάμε καλά με το σύρμα μέχρι να διαλυθούν τα κομπαλάκια του αλευριού και να μισολιώσει η ζάχαρη.Βάζουμε το υπόλοιπο γάλα σε μια κατσαρόλα και το ζεσταίνουμε μέχρι να κάψει, αλλά να  μη φουσκώσει και αφρίσει.Αποσύρουμε από τη φωτιά και το ρίχνουμε λίγο λίγο στον χυλό που ετοιμάσαμε, χτυπώντας διαρκώς με το σύρμα σε χαμηλή ταχύτητα.Το μείγμα βγαίνει σχετικά αραιό και υδαρές.Σκορπίζουμε στο ταψί που θα χρησιμοποιήσουμε 150 γρ. από το βούτυρο.Προθερμαίνουμε τον φούρνο στους 220°C ή στην υψηλότερη θερμοκρασία που διαθέτει ο φούρνος μας.Βάζουμε το ταψί με το βούτυρο στον φούρνο  προς το τέλος της προθέρμανσης, όσο χρειάζεται ώστε το βούτυρο να λιώσει και να κάψει καλά.Βγάζουμε το ταψί, ρίχνουμε αμέσως τον χυλό στο καυτό ταψί και, πριν το βάλουμε πάλι στον φούρνο, ανακατεύουμε τον χυλό με το σύρμα μέχρι τον πάτο του σκεύους, κάνοντας  μερικά οκτάρια.Αυτό το κάνουμε για να μη συγκεντρωθεί όλο το βαρύ αλεύρι στη βάση του  χυλού και στερεοποιηθεί αμέσως όλη η κάτω επιφάνεια, γιατί έτσι θα βαρύνει το μείγμα και  θα σφίξει η βάση του.Φουρνίζουμε στο πιο χαμηλό ράφι.Ψήνουμε σε αυτή τη θερμοκρασία  για 20 λεπτά.Στο διάστημα αυτό ανοίγουμε την πόρτα του φούρνου και προσεκτικά (για να μην καούμε) ανακατεύουμε τον χυλό με το σύρμα, με τον ίδιο τρόπο, άλλες τρεις φορές.Στο τρίτο  και τελευταίο ανακάτεμα σκορπίζουμε στην επιφάνεια του χυλού τα τελευταία 50 γρ. βούτυρο.Χαμηλώνουμε τη θερμοκρασία στους 180°C και συνεχίζουμε το ψήσιμο για άλλα 30- 35 λεπτά, μέχρι να ροδίσει ωραία η επιφάνεια.Σερβίρουμε την αχαμνόπιτα χλιαρή ή μόλις κρυώσει σε θερμοκρασία δωματίου, κομμένη σε τετράγωνα κομμάτια.
Αλεύρι (ζύμες),Αυγά,Γάλα,Μικρασιατική Κουζίνα